**ELŐTERJESZTÉS**

**Szombathely Megyei Jogú Város Közgyűlésének 2022. március 31-i ülésére**

**Javaslat közétkeztetéssel kapcsolatos döntés meghozatalára**

Az ELAMEN Zrt-vel 2017. június 15. napján a „*Szombathely Megyei Jogú Város Önkormányzat étkeztetési kötelezettségébe tartozó óvodák, általános és középiskolák, kollégiumok étkeztetési feladatainak ellátása”* tárgyban megkötött vállalkozási szerződés 2022. június 15. napján lejár.

A szerződésben foglaltak szerint a felek a szerződést az alábbi feltételek teljesülése esetén közös megegyezéssel, a 60 hónap leteltét követő 5. év július 31. napjáig meghosszabbíthatják.

A szerződés 3.21. pontja alapján „A Vállalkozónak az általa üzemeltetett konyhákon – a Megrendelővel egyeztetve – a szerződés 5.1. pontban meghatározott időtartama alatt, összesen legalább 300.000.000, Ft + áfa értékben infrastrukturális fejlesztéseket kell végrehajtania. A Vállalkozó a korszerűsítő beruházásra, felújításra, az ezekhez kapcsolódó eszközbeszerzésre a szerződéskötést követően fejlesztési tervben tesz javaslatot. A Vállalkozó a fejlesztési tervben javaslatot tehet a konyhák funkciójának megváltoztatására, vagy a bezárására is. A Megrendelő a fejlesztési terv elfogadásáról írásban nyilatkozik, vagy a fejlesztési tervre vonatkozó írásbeli észrevételeivel kéri annak módosítását. A szerződés 9.2. pont szerinti meghosszabbításának feltétele a korszerűsítő beruházás, felújítás, ezekhez kapcsolódó eszközbeszerzés teljes végrehajtása.”

Szombathely Megyei Jogú Város Közgyűlése az ELAMEN Zrt. által megküldött fejlesztési tervet a 68/2019. (III.13.) Kgy. számú határozatával hagyta jóvá. Az erről szóló értesítés 66.008-16/2019. iktatószámon 2019. április 4. napján megküldésre került.

Az ELAMEN Zrt. az alábbi fejlesztéseket vállalta:

* az Aranypatak Étterem építészeti, épületgépészeti és technológiai fejlesztése, a konyha főzési kapacitásának bővítése,
* a Szombathelyi Szolgáltatási Szakképzési Centrum Kereskedelmi és Vendéglátói Szakgimnáziuma, Szakközépiskolája és Kollégiuma konyhájának (a tervezetben: Orlay főzőkonyha) építészeti, épületgépészeti és technológiai fejlesztése, főzési kapacitásának bővítése,
* a Gothard Jenő Általános Iskola tálalókonyhájának felújítása – Szupermenza kialakítása, továbbá
* a Szombathelyi Aréna Óvoda tálalókonyhájának felújítása.

A vállalt fejlesztések 2019-2020. nyarán megvalósításra kerültek.

Az önkormányzat közbeszerzési tanácsadójának állásfoglalása szerint nincs jogi akadálya a szerződés hosszabbításának. Az állásfoglalás teljes szövege az előterjesztés mellékletét képezi, a közbeszerzési tanácsadó véleményét az alábbiakban foglalta össze:

1. Nem minősül szerződésmódosításnak: a szerződés automatikus módosulása, vagyis ha az ajánlatkérő már a közbeszerzési eljárás során kidolgozott és a szerződésbe illesztett egy olyan feltételrendszert, amely egyértelműen és konkrétan rögzíti, hogy a jövőben bekövetkező esemény beálltakor a szerződés érintett rendelkezései miként változnak. Ebben az esetben tehát ezek a változások automatikusan a szerződés részévé válnak. Mindenképpen szükséges vizsgálni, hogy az árak változásának mechanizmusa, továbbá a szerződés meghosszabbításának feltételrendszere ismert volt-e a közbeszerzési eljárás során.
2. Jelen esetben a szerződéses árak változásának mechanizmusa előre meghatározott, megjegyezve, hogy a 6.4. pontban foglalt ár módosulás nem automatizmusként van megfogalmazva, hanem javaslattétel szinten. Kardinális kérdés, hogy a szerződés meghosszabbítása során sem lehet eltérni az előre meghatározott ár módosulás mechanizmusától.
3. A szerződés időtartamának meghosszabbítása körében pedig minden kétséget kizáróan tudni kell igazolni, hogy a 3.21. pontban foglalt 300.000.000,- Ft + áfa értékű infrastrukturális fejlesztések megvalósultak, megjelölve, hogy fejlesztés milyen értéken került elfogadásra a Megrendelő által.

A közbeszerzési tanácsadó felvetései kapcsán a következőkről tájékoztatom a Tisztelt Közgyűlést:

1. A szerződés meghosszabbításának feltételrendszere, árak változásának mechanizmusa ismert volt-e

A dokumentáció tartalmazta a szerződés tervezetét, amelyben a megkötött szerződéssel szövegszerűen megegyezően szerepelt a szerződés hosszabbításának lehetősége, illetve a nyersanyagnorma megállapítására, a bérleti díj és közüzemi költségátalány meghatározására vonatkozó rendelkezés.

1. A szerződés meghosszabbítása során sem lehet eltérni a 6.4. pontban előre meghatározott ár módosulás mechanizmusától

A 6.4. pont a rezsikulcs módosításának mechanizmusát tartalmazza:

„A Felek megállapodnak abban, hogy rezsikulcsot 2018. szeptember 1-től évente felülvizsgálják. A rezsikulcs emelésének mértékére a Vállalkozó olyan módon tehet javaslatot, hogy a KSH által közölt adatok alapján 70 %-os súllyal a kötelező legkisebb munkabér (a munka törvénykönyve, Mt. 153. § (1) bekezdés a) pont), 30 %-ban az energia árának tárgyévet megelőző éves növekedését veszi figyelembe. Az írásbeli javaslat Megrendelő általi elfogadása esetén a rezsikulcs a javaslatnak megfelelően módosul. „

A szerződés időtartama alatt 3 alkalommal került sor rezsikulcs emelésre:

* a 68/2019. (III.13.) Kgy. számú határozat a rezsikulcs mértékét 2019. április 1. napjától 98 %-ban,
* a 415/2019. (IX.26.) Kgy. számú határozat a rezsikulcs mértékét 2020. január 1. napjától 108 %-ban,
* a 105/2021. (IX.30.) Kgy. számú határozat a rezsikulcs mértékét 2021. szeptember 1. napjától egységesen 113 %-ban határozta meg.

Mindhárom alkalommal az ELAMEN Zrt. a szerződésben leírt számítási mód szerint tett javaslatot a rezsikulcs emelésére, amelyről a Közgyűlés döntött (mindhárom esetben a kérttől alacsonyabb mértékű emelést fogadott el a Közgyűlés).

A szerződés meghosszabbításával a szerződéses feltételekben nem történne módosítás.

1. Minden kétséget kizáróan tudni kell igazolni, hogy a 3.21. pontban foglalt 300.000.000,- Ft + áfa értékű infrastrukturális fejlesztések megvalósultak, megjelölve, hogy a fejlesztés milyen értéken került elfogadásra a Megrendelő által.

A tervezett fejlesztés részletes leírását a koncepciót tárgyaló előterjesztéshez csatolt tervezet, valamint annak mellékletét képező rajzok tartalmazták. A csatolt előzetes költségbecslés alapján a tervezett fejlesztés összes költsége nettó 306.890.000,- Ft volt.

A 68/2019. (III.13.) Kgy. számú határozatban a Közgyűlés az ELAMEN Zrt. által javasolt fejlesztési elképzeléseket azzal a kiegészítéssel fogadta el, hogy az Aranypatak Étterem építészeti, épületgépészeti és technológiai fejlesztése, a konyha főzési kapacitásának bővítése során történjen meg az éttermi, folyosói rész, és a hozzá kapcsolódó vizesblokk megfelelő karbantartása (festés, mázolás, burkolatjavítás). Egy előzetes költségbecslés alapján ennek becsült költsége mintegy 8 millió Ft volt.

A fejlesztések az ELAMEN Zrt. tájékoztatása alapján az alábbiak szerint valósultak meg:

* az Aranypatak Étterem építészeti, épületgépészeti és technológiai fejlesztése, főzési kapacitásának bővítése

9700 Szombathely, Simon István u. 1.

megvalósítás időpontja: 2019. nyara, beruházás nettó összege 164.000.000 Ft,

* a Szombathelyi Szolgáltatási Szakképzési Centrum Kereskedelmi és Vendéglátói Szakgimnáziuma, Szakközépiskolája és Kollégiuma konyhájának (a tervezetben: Orlay főzőkonyha) építészeti, épületgépészeti és technológiai fejlesztése, főzési kapacitásának bővítése

9700 Szombathely, Nagykar u. 1-3.

megvalósítás időpontja: 2019. nyara, beruházás nettó összege 18.550.000 Ft,

* a Gothard Jenő Általános Iskola tálalókonyhájának felújítása – Szupermenza kialakítása

9700 Szombathely, Benczúr Gyula u. 10.

megvalósítás időpontja: 2019. nyara, beruházás nettó összege 98.700.000 Ft,

(ünnepélyes átadó 2019. szeptember 17-én volt)

* a Szombathelyi Aréna Óvoda tálalókonyhájának felújítása

9700 Szombathely, Aréna u. 8.

megvalósítás időpontja: 2020. nyara, beruházás nettó összege 33.380.000 Ft,

MINDÖSSZESEN: nettó 314.630.000 Ft.

A fenti beruházások az ELAMEN Zrt. könyveiben aktiválásra kerültek, az erről szóló bizonylatokat megküldte az Önkormányzat részére.

Előzőek alapján kérem a Tisztelt Közgyűlést, hogy az ELAMEN Zrt. tájékoztatását a fejlesztések megvalósításáról fogadja el, továbbá javasolom, értsen egyet azzal, hogy az Önkormányzat és az ELAMEN Zrt. között 2017. június 15. napján a „Szombathely Megyei Jogú Város Önkormányzat étkeztetési kötelezettségébe tartozó óvodák, általános és középiskolák, kollégiumok étkeztetési feladatainak ellátása” tárgyban megkötött vállalkozási szerződés változatlan feltételekkel 2027. július 31. napjáig meghosszabbításra kerüljön.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2022. március „ ”**

**/: Dr. Nemény András :)**

**HATÁROZATI JAVASLAT**

**…./2022.(III.31.) Kgy. sz. határozat**

1. A Közgyűlés megállapítja, hogy az ELAMEN Zrt. a Közgyűlés által jóváhagyott fejlesztési programban foglalt infrastrukturális fejlesztéseket nettó 314.630.000 Ft összegben maradéktalanul megvalósította.
2. A Közgyűlés egyetért azzal, hogy az Önkormányzat és az ELAMEN Zrt. között 2017. június 15. napján a „Szombathely Megyei Jogú Város Önkormányzat étkeztetési kötelezettségébe tartozó óvodák, általános és középiskolák, kollégiumok étkeztetési feladatainak ellátása” tárgyban megkötött vállalkozási szerződés – a szerződés 9.2. pontjára tekintettel - változatlan feltételekkel 2027. július 31. napjáig meghosszabbításra kerüljön.
3. A Közgyűlés felkéri a polgármestert, hogy a Közgyűlés döntéséről az ELAMEN Zrt.-t tájékoztassa, és felhatalmazza, hogy a szerződés hosszabbításáról szóló megállapodást aláírja.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője/

**Határidő**: azonnal (az 1. és 2. pont vonatkozásában)

2022. április 30. (a 3. pont vonatkozásában)